**. ПЕДАГОГИК ФАОЛИЯТНИНГ ПСИХОЛОГИК АСОСЛАРИ**

**Режа:**

1. Педагогик фаолиятнинг психологик хусусиятлари.
2. Педагог шахси ва унга қўйиладиган талаблар.
3. Педагогик қобилиятлар психологияси.
4. Педагогнинг индивидуал фаолият услуби.
5. Педагогнинг ўзини-ўзи бошқариш муаммоси.
6. Ўқув жамоасини бошқаришнинг психологик асослари.
7. Педагог ўз илмий, ўқув-услубий салоҳиятини оширишнинг психологик муаммолари.

**Мавзунинг ўқув мақсади:**

**Таълимий:** Талабаларни таълим жараёнида ўқитувчининг шахсига, касбий билимдонлигига қўйиладиган мезон ва талаблар билан таништириш, таълим самарадорлигини таъминлашда ўқитувчи ва ўқувчи ҳамкорлигининг ўрнини англатиш.

**Тарбиявий:** Педагогик фаолиятда, шахслараро муносабатлар жараёнидаги мулоқот кўникмаларини шакллантириш. Бўлажак ўқитувчиларда педагогик маҳорат, педагогик назокат каби сифатларини тарбиялаш.

**Ривожлантирувчи:** Талабаларнинг педагогик фаолият субъекти бўлган ўқитувчи шахсига хос психологик хусусиятлар, таълим жараёнининг самарадорлигига таъсир этувчи омиллар тўғрисидаги билимларини ривожлантириш.

**10.1.Педагогик фаолиятнинг психологик хусусиятлари**

Педагогик фаолият ўқитувчининг ўқувчига уни шахс ва интеллектуал жиҳатдан ривожланишига ёрдам берувчи таълимий ва тарбиявий таъсирини ўз ичига қамраб олади.

Педагогик фаолият ҳам инсон фаолиятининг бошқа жабҳалари каби тавсифланади. Бу энг аввало мақсадга йўналганлик, мотивлашганлик, предметлиликдир. **Н.В. Кузьмина** таърифига кўра, педагогик фаолиятнинг муҳим жиҳати – бу унинг маҳсулдорлигидир. Педагогик фаолият маҳсулдорлигининг 5 та даражаси ажратиб кўрсатилади:

I – (минимал) репродуктив: педагог ўзи билган нарсаларни бошқаларга етказиб бера олади;

II – (қуйи) мослашган: педагог ўз фикрларини аудиторияга ўзига хос жиҳатлари билан маълум қила олади.

III – (ўрта) локал моделлаштирилиш: ўқитувчи фаннинг маълум бир бўлими бўйича ўқувчиларда билим, кўникма ва малакаларнинг стратегиясини эгаллайди.

IV – (юқори) ўқувчилар билимини системали моделлаштириш; ўқитувчи ўқувчиларда фан малакаларини шакллантиришнинг йўл-йўриқларини билади.

V – (энг юқори) моделлаштирилган тизимли фаолият ва ўқувчилар хулқ-атвори. Бунда педагог ўз фанини ўргатишдаги йўл-йўриқларни шундай эгаллайдики, натижада у ўқувчи эҳтиёжларида ўз-ўзини тарбиялаш, ўз-ўзига таълим бериш, ўз-ўзини ривожлантириш воситаси сифатида хизмат қилади.

Педагогик фаолият борасида сўз юритилганда юқори маҳсулдорлик тушунчаси асосий ўринни ифодалайди.

Педагогик фаолият бошқа фаолият турлари каби ўз мотивацияси, мақсади, предмети, воситалари, усуллари, маҳсули ва натижасини акс эттирувчи психологик мазмунни ифодалайди.

Педагогик фаолиятнинг предмети бўлиб, шахс ривожланишининг шарти ва асоси бўлмиш ижтимоий маданиятни сингдиришга қаратилган ўқув фаолиятининг манбаи ҳисобланади. Педагогик фаолиятнинг воситалари сифатида илмий (назарий ва эмпирик) билимларни кўриш мумкин. Ёрдамчи воситаларга эса техник, компьютер, график воситаларни киритиш мумкин.

шахс ривожланишининг шарти ва асоси бўлмиш ижтимоий маданиятни сингдиришга қаратилган ўқув фаолиятининг манбаи ҳисобланади

***Педагогик фаолият предмети***

Педагог фаолиятидаги ижтимоий-маданий малакани етказиш бу тушунтириш, кўрсатиш (иллюстрация), дарслик машқларини таҳсил олувчилар билан бирга ишлаш, таҳсил олувчини бевосита амалиёти (лаборатория, амалдаги) ва тренингдан иборат. Педагогик фаолиятнинг маҳсули бўлиб ўқувчининг аксиологик, эмоционал-мазмуний, предметли, баҳолаш мезонларини акс эттирувчи индивидуал малакасининг шаклланганлиги ҳисобланади. Педагогик фаолиятнинг натижаси асосий мақсаддан келиб чиққан ҳолда ўқувчиларнинг шахсий, интеллектуал ривожланиши, уларни ўқув фаолиятининг субъекти ва шахс сифатида шаклланиши ҳисобланади.

Педагогик фаолиятнинг муҳим таркибий қисмларидан бири бу мотивация ҳисобланади. Педагогик фаолиятда ҳам ўқув фаолиятдаги каби мотивацион соҳа ажратилиб кўрсатилади. Бу ташқи ва ички мотивлардир. Ташқи мотив сифатида бирор бир нарсага эришиш истагини, ички мотив сифатида эса ўз фаолиятининг жараёни ва натижасига эътибор беришни мисол қилиш мумкин.

Педагогик фаолият педагогик вазиятдаги турли туман хатти-ҳаракатларнинг умумлашмасидан иборат: перцептив, мнемик, коммуникатив, изланувчанлик, назорат қилиш, баҳолаш ва ҳ.к. Ушбу турли-туман фаолиятларнинг жамланмаси бир қанча психолого-педагогик функцияларни белгилаб беради.

**П.Ф.Каптерев** ўқитувчига хос бўлган объектив ва субъектив хусусиятларни кўрсатиб ўтади. Умумий кўринишда у қуйидагича акс этади:

**Ўқитувчи хусусияти**

Махсус

Шахсий



Ҳиссий-иродавий

Объектив (ўқитувчининг ил-мий тайёргарлиги)

Субъектив (шахсий ўқитувчилик сифатлар)

Ўзаро муносабат доирасида ўқитувчи билан ўқувчи ўртасидаги таъсирлашувнинг эмоционал даражасини тадқиқот предмети тарзида қўйилиши, хусусан, тарбиячилик фаолиятининг йўналишида кам учрайди. Бу муаммога оид ишлар жумласига **Абрамова Г.С., Бекназаров А.А., Бернс Р, Шуванов И.Б.** ва бошқаларнинг тадқиқотларини киритиш мумкин. Айнан ушбу муаммога алоқадор ўзбек ўқитувчисига бағишланган илмий изланишлар ниҳоятда камчиликни ташкил этади. Бу соҳада **Бекназаров А.А., Исмагилова Ф.С., Ғозиев Э.Ғ**. ва бошқаларнинг ишларини намуна сифатида санаб ўтиш жоиз.

**Л.Я.Коломинский** ўз тадқиқотида ўқитувчининг ўқувчиларга муносабати сўзсиз муаллим меҳнати муваффақиятларида ҳал қилувчи рол ўйнашини таъкидлаган эди. Унинг фикрича, бу педагогик маҳоратнинг муҳим томони бўлиб, ўқитувчи билан ўқувчиларнинг ўзаро муносабати кўп жиҳатдан айнан мана шу жараёнга боғлиқдир. Муаллифнинг кўрсатишича, ўзаро муносабатни ўқитувчи шахсининг фаоллиги ва жамоадаги таъсирлашув нуқтаи назаридан ёндошган ҳолда ўрганиш ҳам мумкин экан.

Юқоридаги фикрларга таянган ҳолда педагогнинг болаларга нисбатан муносабатидаги эмоционал-қадриятли ёндашуви унинг муносабат услубидаги мотивацион жиҳатлари, шунингдек, бир вақтнинг ўзида унинг ўқувчиларга бўлган муносабати жараёнида хулқига таъсир кўрсатувчи операционал жиҳат билан белгиланшини қайд қилиш мумкин.

Қатор тадқиқотларда эса ўқитувчи ва ўқувчиларнинг педагогик муомаладаги турли хил жиҳатларини баҳолаш ҳолати ҳам ўрганилган.

Ўқитувчига нисбатан ўсмирларнинг талаб ва умидлари чет эл психологлари томонидан тадқиқ қилинган бўлиб, **А.Джерсилднинг** изланишларига биноан болалар қуйида қайд қилинган характерга эга бўлган ўқитувчиларни афзал ҳисоблар эканлар:

1) меҳрибон, қувноқ, жавобгарликни ҳис қилувчи, барқарор инсоний сифатли;

2) ҳақиқатгўй, батартиб, ҳалол, бошқаларни ҳурматловчи, ташкилотчилик сифатидаги;

3) бошқалар манфаатини ўйлайдиган, халқпарвар, синф ишларида ўқувчиларга эркинлик хуқуқини берувчи, қизиқувчан, иштиёқли ва ишчан;

4) Ёқимли овозли, умумий ёқимтойлик қиёфасидаги ўқитувчи.

В.Кессел тадқиқотларида ўқувчиларнинг ёш хусусиятига боғлиқ ҳолда ўқитувчиларнинг машҳурлик ва машҳур эмаслик мотивлари ўрганилган. Тадқиқот натижаларига кўра, ўқитувчининг машҳурлиги кўп жиҳатдан унинг материалларни кўргазмали, жонли ва муаммоли тарзда етказа олиш қобилиятига боғлиқ экан. **В.С.Абрамова, С.М.Иллюсизова, В.А.Кан-Калик** ва бошқалар “ўқитувчи-ўқувчи” муносабати бўйича тадқиқотлар ўтказганлар.Тадқиқот натижаларига кўра, ўқитувчининг мулоқотда дўст сифатида ўз ўрнини ўқувчиларнинг тенгдошлари ва уларнинг ота-оналарига берганлиги кўринди.

Кўпчилик психологлар, шу билан бирга ўзбекистонлик психолог олимлар томонидан олиб борилган тадқиқотлар замонавий ўқитувчилар учун энг зарур ҳислатларни аниқлаб олиш имкониятини беради. Россия психологларидан **Н.В. Кузьмина, В. Сластенин, Ф.Н. Гоноболин**, Ўзбекистонлик психологлардан **Р.З.Гайнутдинов, М.Г.Давлетшин, С.Жалилова, А. Жабборов, М. Капланова** ва бошқалар томонидан олиб борилган илмий тадқиқот ишларида ҳам ўқитувчилик касби ва таълим жараёнига доир муаммолар кенг тадқиқ этилган. Бунда ўқитувчилик касбига мувофиқ яратилган профессиограммани кўриш мумкин.

Ўқитувчи профессиограммаси муайян фан томонидан ўқитувчига қўйиладиган махсус талабларни ўз ичига қамраб олиши лозим. Бўлажак ўқитувчи у ёки бу хилдаги фан томонидан қандай талаблар қўйилишини билиш ва шу аснода ўқув-тарбия жараёнини ташкил қилиш учун педагогик олий ўқув юртларида муайян мутахассислик бўйича ўқитувчи профессиограммаси ишлаб чиқилиши зарурдир.

Психологик тадқиқот ишларини олиб борган **М.Абдуллажонова, Е.Гладкова, А.Машкуров, Т.Ҳамрокулов, Э.Хидиров** ва бошқаларнинг илмий изланишлари ўзбек мактабларида рус тили ва мактабгача тарбия муассасаларининг тарбиячилари каби қатор мутахассисликлар бўйича ўқитувчи профессиограммасининг тахминий моделини (намунасини) аниқлаб олиш имкониятини берди.

Профессиограммада муҳим ҳислатларнинг борган сари бирмунча ортиб боришини ҳисобга олган ҳолда ўқитувчининг қуйидаги ҳислатлари кўрсатиб берилиши лозим:

1. **Ўқитувчининг шахсий ҳислатлари:**

* болаларни яхши кўриш, уларни севиш;
* ақл-фаросатлилик;
* меҳнатсеварлик;
* жамоат ишларида фаоллик;
* камтаринлик;
* одамийлик, дилкашлик;
* уддабуронлик;
* ўз билимини оширишга интилиш;

1. **Касбига хос билими**:

- таълим ва тарбия жараёни моҳияти билан унинг мақсад ва вазифаларини тушуниши;

- психология асосларини, айниқса ёш психологияси ва педагогик психология асосларини билиши, этнопсиҳолгик билимларни эгаллаши;

- ҳозирги замон педагогикаси асосларини билиши;

- ҳозирги замон педагогикасининг методологик асосларини эгаллаганлиги;

- мактаб ёшидаги болаларнинг психологик - педагогик хусусиятларини тушуниши;

- ўз фанини ўқитиш методикасини билиши;

- ўқувчиларга тарбиявий таъсир этишнинг самарадорлигини билиши;

- ота-оналар ва жамоатчилик билан олиб бориладиган тарбиявий ишларнинг мазмунини билиши;

3**) Ўз касбига хос ҳислатлари**:

- ўқитувчининг кузатувчанлиги;

- ўз диққат-эътиборини тақсимлай олиши;

- педагогик фантазия (ҳаёл)нинг ривожланиши;

- ўзига танқидий муносабатда бўлиши;

- ўзини қўлга ола билиши, ўзини тута олиши;

- педагогик такт;

- нутқнинг эмоционал ифодаланиши;

4**) Шахсий педагогик уддабуронлиги**:

- дарс машғулотлари учун зарур материалларни танлай билиши;

- ўқувчиларнинг билиш фаолиятини бошқара олиши;

- таълим ва тарбия жараёнида ўқувчиларнинг билими ўсишини истиқболли равишда режалаштира олиши;

- педагогик вазифаларни шакллантириш ва тарбиявий ишларни режалаштира олиш;

- болалар жамоасига раҳбарлик қилишда ўз фаолиятини режалаштиришни билиши;

- ўқув мақсадларини режалаштира олиши;

- ўзининг таълим-тарбия ишларига тайёрланиш тизимини режалаштира олиши;

**5)** **Ташкилотчилик малакалари**:

- болалар жамоасини уюштира билиши;

- турли шароитларда болалар жамоасини бошқара олиши;

- болаларни нималар биландир қизиқтириб, уларни фаоллаштира олиши;

- амалий масалаларни ҳал этишда ўзининг билим ва тажрибаларини усталик билан тез қўллай олиши;

**6)** **Коммуникатив малакалари**:

- болаларни ўзига жалб этишни билиши;

- болалар ва ота-оналар билан мақсадга мувофиқ педагогик муносабатларни тиклашни билиши;

- болаларнинг жамоалараро ва жамоа ичидаги ўзаро муносабатларини тартибга солишни билиши;

- болалар ва ота-оналар билан ташқаридан алоқа боғлашни билиши;

**7)** **Гностик малакалари**:

- болаларнинг асаб психик тараққиёти даражасини аниқлай билиши;

- ўзининг тажрибаси ва педагогик фаолияти натижаларини танқидий таҳлил қила олиши;

- бошқа ўқитувчиларнинг тажрибаларни ўрганиб, ундан (назарий ва амалий томондан) тўғри хулоса чиқара олиши;

- психологик-педагогик адабиётлардан фойдаланишни билиши;

- ўқувчиларни тўғри тушуниб, уларниниг хулқ-атвори сабабларини тушунтиришни билиши;

**8) Ижодий ҳислатлари**:

- педагогик маҳоратини такомиллаштиришга интилиши;

- ўқувчиларни тарбиялаш дастурини ишлаб чиқиш ва уни амалга ошира олиш қобилияти;

- ўзини ўқувчи ўрнига қўйиб, бўлиб ўтган ҳодисаларга унинг назари билан қарай олиши;

- аввалги воқеалар, ҳодисалар ва тарбияланувчи шахсига янгича қарай олиш қобилияти;

- ўзининг ўқувчига педагогик таъсири натижаларини олдиндан кўра билишга интилиши.

Шундай қилиб, кўрсатиб ўтилган моделнинг асосий тузилиши тариқасида қуйидагилар келтирилади:

* шахснинг жамоатчилик ва касбий йўналиши;
* педагогик маҳорат ва қобилияти;
* характерининг психологик хусусиятлари;
* билиш фаолияти;
* ўқитувчи шахсининг болаларни касбга тайёрлаш ишлари даражасидаги умумий тараққиёти.

Профессиограмма ёшларга ўзларининг келгусида ўқитувчилик касбини тўғри ва онгли равишда танлаб олишларига ёрдам беради.

Профессиограммани касбга хос равишда ўқитишни ташкил қилишда таълимнинг самарадорлиги ва унинг муваффақияти қандай билим ва кўникмаларга , айниқса, шахснинг қандай қобилияти ва шахсий ҳислатларига боғлиқ эканлигини албатта кўрсатиш зарурдир.

Педагогик фаолият тезлиги ва муваффақияти асосида **Н.В.Кузьмина** ўқитувчиларни уч гуруҳга бўлади:

1. Касбий малакаларни тез ўзлаштиради, ўз фаолиятида тезда муваффақиятга эришади, дарс қолдирмайди.

2. Касбий сифатларни секин ўзлаштиради, баъзан дарс қолдиради, аммо педагогик хусусиятларни секин-аста бўлса-да ўзлаштириб олади.

3. Кўп йиллик фаолияти давомида ҳам ўқитувчилик қобилиятини эгалламайди.

Н.В.Кузьмина педагогик фаолиятга мураккаб динамик система сифатида қарайди.

**А.И.Щербаков** ишларида эса педагогик таълим муаммолари кўзга ташланади. Ўқитувчи шахси йўналганлигининг шаклланиши масаласида тўхталар экан, муаллиф ўқитувчиларни тайёрлаш ва ўқитиш жараёнида эътиборга олиш зарур бўлган вазиятлар хусусида ўз тавсияларини беради. Айниқса, олим бўлажак ўқитувчи хулқ-атвор хусусиятларининг шаклланишига асосий эътиборни қаратади.

**10.2. Педагог шахси ва унга қўйиладиган талаблар**

Мамлакатимизда кадрлар тайёрлаш миллий дастурини ҳаётга татбиқ этиш жараёнида ўқитувчининг ёш авлодга таълим ва тарбия беришида жамият олдидаги жавобгарлиги янада ортиб бораверади.

Ўқитувчининг ўрни ва унинг вазифалари ўсиб келаётган ёш авлодни тарбиялаш ишига жамият ва жамоатчилик томонидан эътибор каралишининг нақадар муҳим аҳамиятга эгалиги билан аниқланади.

"…Ўқитувчи – дейди **Ал Форобий**, - ақл-фаросатга, чиройлик нутққа эга бўлиши ва ўқувчиларга айтмокчи бўлган фикрларини тўла ва аниқ ифодалай олишни билмоғи зарур". У ўз фикрини давом эттириб: "Ўқитувчи ва раҳбарнинг вазифаси доно давлат раҳбари вазифасига ўхшайди, шу сабабли ўқитувчи эшитган ва кўрганларининг барчасини эслаб колиши, ақл-фаросатга, чиройлик нутқга эга бўлиши, ўқувчиларга айтмоқчи бўлган фикрларини тўла ва аниқ ифодалаб беришни билмоғи лозим. Шу билан бирга ўз ор-номусини қадрлаши, адолатли бўлмоғи лозим. Ана шундагина у инсонийликнинг юксак даражасига эга бўлади ва бахт чўққисига эришади", деб таъкидлайди.

"…Ўқитувчи матонатли, соф виждонли, ростгуй ва болани тарбиялаш методларини, ахлоқ қоидаларини яхши биладиган одам бўлмоғи лозим. Ўқитувчи ўқувчининг бутун ички ва ташқи дунёсини ўрганиб, унинг ақл қатламларига киролмоғи лозим.

**Абу Али ибн Синонинг фикрича**

Улуғ шоиримиз **Алишер Навоий** ҳам ўқитувчи меҳнатини ҳолисона баҳолаб: "Агар шогирд подшоликка эришса ҳам, унга (муаллимга) қуллуқ қилса арзийди",

"Ҳақ йўлида ким сенга бир ҳарф ўргатмиш ранж ила,

Айламак эмас осон онинг ҳаққин юз ганж ила", – каби сатрлар битган.

Замонавий мактаб ўқитувчиси қатор вазифаларни бажаради. Ўқитувчи – синфдаги ўқув жараёни ташкилотчисидир. Ўқитувчи ўқувчилар учун дарс пайти, қўшимча дарсларда ва шу билан бирга дарсдан ташқари ҳолларда ҳам керакли маслаҳатлар беришда билимлар манбаидан биридир. Кўпчилик ўқитувчилар синф раҳбари вазифасини бажариб, тарбия жараёни ташкилотчилари бўлиб ҳисобланадилар.

Замонавий ўқитувчи ижтимоий психолог бўлмаслиги мумкин эмас. Шунинг учун ҳам у ўқувчилар ўртасидаги ўзаро муносабатларни йўлга сола олиши, болалар жамоасида ижтимоий-психологик механизмлардан фойдаланишни билиши зарурдир.

Маълумки педагогик фаолият – киши меҳнатининг энг мураккаб соҳаларидан биридир.

Ўқитувчи жамият томонидан қўйилган талаблар билан бир қаторда ўз фаолиятида, теварак-атрофидаги кишилар, мактаб маъмурияти, ҳамкасблари, ўқувчилар ва уларнинг ота-оналари ундан нималарни кутишини ҳам эсдан чиқармаслиги лозим.

Ўқитувчининг ўз ишидан ниманидир кутаётганлигининг ўзиёқ муҳим аҳамиятга эгадир, мана шу тариқа кутишлар, гарчанд жамият томонидан ўқитувчига қўйиладиган талабларга мос келса-да, ўзига хос хусусиятларга эга бўлади. Лекин бу талаблар ҳамма вақт ҳам бир-бирига мос келмаслиги мумкин. Психологлар томонидан олиб борилган тадқиқотларнинг кўрсатишича, халқ таълими бўлимлари ва мактаб директорлари ўқитувчининг айрим ҳислатлари нақадар муҳимлигини ҳар хил баҳолайдилар. Жумладан, халқ таълими бўлимларининг мудирлари ўқитувчидан биринчи навбатда ўз фанини яхши билишини ва дарс бериш методикасини мукаммал ўзлаштиришини талаб қилсалар, мактаб директорлари ўқитувчига қўйиладиган бундай талабларни учинчи ўринга қўядилар. Шу билан бирга халқ таълими бўлимларининг мудирлари ўқитувчиларнинг ўқувчилар ва ота-оналар, мактаб жамоаси билан қандай мулоқотда бўлишни билишини нақадар аҳамиятга эга эканлигига унчалик эътибор бермайдилар. Мактаб директори эса, бундай ҳислатларни ўқитувчи шахсига қўйиладиган талаблар ичида биринчи ўринга қўядилар.

Бўлажак педагог шахсига бир қатор жиддий талаблар қўйилар экан, улар ичидан асосий, яъни уни қаноатлантирмасдан туриб, юқори малакали ўқитувчи ёки тарбиячи бўлиб етишиш мумкин бўлмаган ва иккинчи даражали, яъни педагог учун зарур бўлмаган, аммо уни шахс сифатида шаклланишига ва шахсга таълим-тарбия беришига ёрдам берувчи талабни ажратиш мумкин.

Бош, асосий талаблар сингари, иккинчи даражали талаблар ҳам педагогнинг фаолияти психологиясига ва мулоқотига, шунингдек, унинг қобилияти, билими, малака ва кўникмаси, маҳорати, болаларни тарбиялаш ва таълим бериш учун зарур бўлган сифатларга боғлиқдир. Асосийлари орасида ҳам, қўшимча психологик хоссалар ичида ҳам ўзгармас, яъни ҳар бир даврда, вақт ва халқларда доимо ўқитувчи ва тарбиячилар учун, малакали педагоглар учун зарур бўлган ҳамда ўзгарувчан, яъни муайян давр ижтимоий-иқтисодий тараққиёти талабларидан келиб чиқадиган, жамият қарор топган шароитда яшайдиган ва педагог ишлайдиган муҳит талабларидир.

Педагогга қўйиладиган асосий, бош ва ўзгармас талаблар болаларга бўлган меҳр, педагогик фаолият, ўзи ишлайдиган соҳа бўйича махсус билим, кенг фикрлай олиш, педагогик интуиция, юқори савияда ривожланган тафаккурга, чуқур билимга, маданият ва яхши хулққа эга бўлиш, болаларни ўқитиш ва тарбиялашнинг турли услубларидан моҳирона фойдалана олишни билишдан иборат. Юқорида келтирилганларнинг бирортасисиз муваффақият билан педагогик иш олиб бориш мумкин эмас.

Бу ҳамма хоссалар туғма қобилият эмас. Улар мунтазам меҳнат натижасида эгалланади. Шунингдек, педагогнинг ўз устида тинмай ишлаши туфайли бунёдга келади. Ўқитувчи ва тарбиячиларнинг кўплиги сир эмас, аммо бу касбни юксак даражада, муваффақият билан адо этиш мушкул иш.

Педагог учун қўшимча, лекин нисбатан турғун талаблар қаторига киришувчанлик, артистлик, шодон хулқ, яхши дид-фаросат ва бошқаларни киритиш мумкин. Бу хусусиятлар энг асосий ўринда турмаса-да, аммо ўқитувчи фаолияти учун катта ёрдам беради.

Бош ва иккиламчи педагогик хоссалар жамланиб, педагогнинг шахсиятини аниқлайди, шу жиҳатлар кучи билан ҳар бир ўқитувчи ажойиб ва ўзига хос шахс сифатида намоён бўлади.

Жамият томонидан қўйиладиган талаблардан энг муҳими ўқитувчининг шахси ва унинг касби билан боғлик ҳислатларига қаратилган.